פירוש נוסף ערך זה עוסק באלבום של סטטיק. אם התכוונתם למשמעות אחרת, ראו לירז (פירושונים).

**לירז** הוא אלבום הבכורה של המוזיקאי הישראלי סטטיק. האלבום יצא לאור ב-22 בפברואר 2023, על ידי חברת התקליטים גאגא בוקינג. זה אלבומו הראשון כאמן סולו, לאחר פירוק הצמד סטטיק ובן-אל תבורי באוגוסט 2022. האלבום כולל הופעות אורח של עדן בן זקן, אגם בוחבוט ואיתי לוי.

רקע והפקה
---------

באוגוסט 2022, לאחר 7 שנות עשייה משותפת, הכריזו סטטיק וחברו לצמד בן-אל תבורי על סיום פועלם המוזיקלי כצמד. באוקטובר 2022 נחשף כי לאחר שחזר ממיאמי, שם קיים את הופעתו האחרונה לצד תבורי, סטטיק החל לעבוד על מיני-אלבום הכולל חמישה שירים אשר יפתח את קריירת הסולו שלו, שלימים הפך לאלבום אולפן באורך מלא הכולל כ-12 שירים. לשם הפקת האלבום, סטטיק נכנס לווילה בקיסריה על מנת להקליט את האלבום לצד יוצרים ומפיקים שונים: מפיק הצמד סטטיק ובן-אל הקבוע ג'ורדי ותקליטנם דור גל, הפזמונאים רון ביטון ואיתי שמעוני, צמד המפיקים Triangle.

תוכן האלבום
-----------

האלבום כולל שירים בסגנון הפופ וההיפ הופ שאפיין את סטטיק ובן-אל תבורי, עם השפעות מדאנס ומוזיקה מזרחית. האלבום עוסק, בין השאר, בפרידתו של סטטיק מהצמד המוזיקלי לצד בן-אל תבורי ובגירושיו משרית פולק, שאירעו בשנת 2022. האלבום נפתח בשיר הנושא את שמו, "לירז", הכולל בתוכו דיאלוג בין דמותו של "סטטיק" ללירז רוסו – האדם האמיתי העומד מאחוריו, תוך שהם מתווכחים ומאשימים אחד את השני במקרים מחייו האישיים והמקצועים של סטטיק, וביניהם, עזיבתו "את השותף שלו וגם את האישה". מערכת היחסים של סטטיק ופולק קיבלה התייחסות בולטת גם בשירים "להיט של שיר אחד" ו"תחנונים".

קידום
-----

סטטיק חשף לראשונה את עטיפת האלבום ושמו ב-15 בדצמבר 2022. תאריך האלבום נחשף ב-8 בפברואר 2023. ב-12 בפברואר, פרסם סטטיק טיזר לאלבום ברשתות החברתיות. את האלבום ליווה סרט דוקומנטרי בשם "לירז – הגירושים הכפולים של סטטיק", אשר שודר בקשת 12 יום לפני צאתו של האלבום. שעה לפני צאתו, ליוותה את האלבום השמעת בכורה בתחנת הרדיו גלגלצ.

הווידאו קליפ הראשון שיצא מהאלבום, "תחנונים", יצא לאור ב-1 במרץ 2023, כשבוע לאחר צאתו של האלבום. וידאו קליפ נוסף, לשיר "טרנטולה" ביחד עם אגם בוחבוט, יצא לאור ב-13 במרץ 2023, בשיתוף פעולה מסחרי עם חברת אורבניקה.

האלבום נתמך על ידי סיבוב הופעות, הכולל, בין היתר, את מופע הסולו הראשון של סטטיק בהיכל מנורה מבטחים והופעה בפסטיבל "Summer in the City" בפארק הירקון, לצד הופעות של מרטין גריקס וסם סמית'.

קבלה ביקורתית
-------------

האלבום זכה לביקורות מעורבות. עינב שיף מ-ynet סקר את האלבום באופן מעורב. הוא טען כי האלבום הוא "דוגמה קלאסית של היוצא מהכלל שיוצא מגדרו כדי להעיד על הכלל, אבל יוצא מזה מבולבל ועתיר סתירות כמו שלמה פילבר במשפט נתניהו", ואינו "מבריק ועוצמתי אבל די חביב וכיפי". דוד מאיר מועלם ממאקו מתח על האלבום ביקורת דומה, וטען: "סטטיק רוצה להביא את עצמו ודברים שלא היה יכול לעשות כחלק מהצמד. הבעיה היא שלא בטוח שמישהו מעוניין ספציפית בסטטיק עצמו". בהשוואה לשירי הצמד סטטיק ובן-אל תבורי, אמר כי הוא "מרגיש יותר כמו 'אני קקטוס' מאשר 'אחלה גבר' או 'אפס מאמץ', ויש סיבה שהם הצליחו הרבה יותר. כמה אפשר עוד שירים גנריים באווירת 'אני ראפר וכוכב פופ ואוהב בחורות'? התעייפנו".

נדב מנוחין מוואלה! טען כי "זה אלבום חביב, רצוף שירים חביבים, של זמר חביב - וזהו. דווקא בגלל שלא הושג באפס מאמץ, פוטנציאל הקלאס שלו היה גבוה הרבה יותר". עמי פרידמן מישראל היום מתח על האלבום ביקורת שלילית, באומרו כי האלבום "מורכב מהרבה שירי רגאטון וסלסולים שמתאימים לרחבת הריקודים, אך פחות למי שמחפש תוכן". הוא הוסיף: "אין ספק שהוא מושקע, עדכני ומופק היטב - אך ממוזיקאי כזה ציפינו להרבה יותר".

בן שלו מהארץ העניק לאלבום דירוג של שני כוכבים מתוך חמישה ותיאר את האלבום כ"מחושב", באומרו: "פופ טוב הוא לא רק תוצר של אינסטינקט וכישרון גולמי מתפרץ, יש בו גם ממד של תכנון והנדסה. אבל ב'לירז' אין איזון בין שני האלמנטים האלה". הוא הוסיף כי בהגשתו של סטטיק באלבום "יש לרוב משהו טכנוקרטי, מרובע, לא גמיש". עם זאת, ציין לחיוב כי "סטטיק הוא חרזן מעולה", אך טען כי "ביותר מדי שירים הרושם הוא שסטטיק זרק מילת עוגן ואז פשוט ערם עליה עוד ועוד חרוזים".

בביקורת חיובית, עומרי פיינשטיין מטיים אאוט טען שהאלבום "מוכיח קודם כל שהפרידה מהשותף המוזיקלי עשתה לו רק טוב", וכי הוא "ממש לא אלבום מושלם, אך הוא אלבום פופ מעולה". דודי פטימר ממעריב אונליין העניק ביקורת חיובית לאלבום גם כן, ואמר: "סטטיק לא נכנס לנעליים גדולות אלא תפר אלבום לנעליו שלו, הוא מצליח להראות שהוא עומד בזכות עצמו גם ללא הטייטל של צמד, כישרוני מאד ליצור שירים מעולים ובעלי אמירה וגם ווקאליסט מצוין".

הצלחה מסחרית
------------

ביום הראשון לצאתו, הגיעו כל שירי האלבום ל-40 הראשונים במצעד הישראלי של פלטפורמת ספוטיפיי. בשבוע זה נכנס סטטיק בבכורה למקום הראשון במצעד האמנים המושמעים ביותר בספוטיפיי בישראל, והיה לאמן הראשון שהגיע להישג זה. גם באפל מיוזיק, הגיע האלבום למקום הראשון, כשכל שיריו נמצאים ב-40 הראשונים במצעד השירים המובילים בפלטפורמה. ביוטיוב, הגיע שיר הנושא "לירז" למקום הראשון ברשימת "הסרטונים החמים" בישראל. תוך מספר שבועות, כלל שירי האלבום חצו את רף מיליון הצפיות באתר.

על סמך נתונים של יומיים בלבד, נכנס האלבום למקום השני במצעד האלבומים השבועי של ספוטיפיי בישראל בשבוע צאתו. שבוע לאחר מכן, הגיע האלבום למקום הראשון.

אף על פי שלא נשלחו שירים מהאלבום כסינגלים רשמי לרדיו, שלושה משירי האלבום זכו להצלחה בתחנות הרדיו בישראל, כשבמצעדי הפזמונים "העשירייה" של תחנת הרדיו כאן גימל והמצעד הרשמי של גלגלצ, נכנסו שני שירים מהאלבום לכל אחד. במצעד הרשמי של גלגלצ, נכנסו השירים "לירז" ו"להיט של שיר אחד" ובעשירייה נכנסו "לירז" ו"הפשע המושלם" עם עדן בן זקן. האלבום הוא האלבום השני שהגיע להישג זה בעשור השלישי של המאה ה-21 בשתי התחנות, לאחר "רדיו שטח" של פאר טסי.

רשימת רצועות
------------

כל השירים נכתבו והולחנו על ידי לירז רוסו, רון ביטון, ירדן פלג, איתי שמעוני, עידו נצר, עמית מרדכי ודור גל (למעט היכן שמצוין אחרת). 

| לירז |
| --- |
| מס' | שם | כותב(ים) | משך |
| 1. | לירז |   | 3:15 |
| 2. | בלנסיאגה |   | 2:20 |
| 3. | רונדלים |   | 1:54 |
| 4. | הפשע המושלם (ביחד עם עדן בן זקן)  | לירז רוסו, עדן בן זקן, אודיה אזולאי, רון ביטון, ירדן פלג, איתי שמעוני, עידו נצר, עמית מרדכי, דור גל | 2:18 |
| 5. | להיט של שיר אחד |   | 2:30 |
| 6. | בול באמצע |   | 2:40 |
| 7. | סופרסטארית |   | 2:22 |
| 8. | תחנונים | לירז רוסו, ירדן פלג | 3:42 |
| 9. | על הראסי |   | 2:34 |
| 10. | טרנטולה (ביחד עם אגם בוחבוט)  |   | 2:10 |
| 11. | לשטוף את העיניים (ביחד עם איתי לוי)  | לירז רוסו, איתי לוי, רון ביטון, ירדן פלג, איתי שמעוני, עידו נצר, עמית מרדכי, דור גל | 2:24 |
| 12. | מחול |   | 2:20 |
| **משך כולל:** | **30:29** |

היסטוריית יציאות לאור
---------------------

תאריכי יציאות לאור ופורמטים עבור "לירז"| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 22 בפברואר 2023 | הורדה דיגיטלית • סטרימינג | גאגא בוקינג |  |

קישורים חיצוניים
----------------

* האלבום לירז באתר ספוטיפיי
* האלבום לירז באתר אפל מיוזיק
* האלבום לירז באתר יוטיוב

ביאורים
-------

1. ↑  למעט "טרנטולה"

הערות שוליים
------------

1. ↑  גיל משעלי, ‏ברגע האחרון: סטטיק יקליט שיתוף פעולה עם סטפן לגר, באתר ‏מאקו‏, 23 בינואר 2023
2. ↑  גיל משעלי, ‏פרסום ראשון: סטטיק ואגם בוחבוט משתפים פעולה, באתר ‏מאקו‏, 11 בינואר 2023
3. ↑  סטטיק יכול וראוי לתחזק קריירת סולו מצליחה. האלבום הזה הוא התחלה טובה, באתר טיים אאוט, ‏23 בפברואר 2023
4. 1 2  קיץ ברבנר, ‏פתחו יומנים: אלבום הבכורה של סטטיק יושק בקרוב, באתר מעריב אונליין, 8 בפברואר 2023
5. ↑  רחלי פלנט רוזן, ‏סטטיק ובן אל הודיעו על פיצול, ומה הלאה?, באתר "סרוגים", 25 באוגוסט 2022
6. ↑  גיל משעלי, ‏פרסום ראשון: סטטיק החל לעבוד על איפי סולו בכורה, באתר ‏מאקו‏, 20 באוקטובר 2022
7. ↑  גיל משעלי, ‏דרך חדשה: סטטיק יתבודד לחודש בווילה בקיסריה לטובת הפרויקט הבא שלו, באתר ‏מאקו‏, 27 באוקטובר 2022
8. ↑  גיל משעלי, ‏אחרי כל הדרמה: אלבום הבכורה של סטטיק בחוץ, באתר ‏מאקו‏, 22 בפברואר 2023
9. ↑  ניר יהב ושגיא בן נון‏, "הפרידה מבן אל ריסקה אותי. היה לי חשוב להעביר את הכאב שלי באלבום החדש", באתר וואלה!‏, 22 בפברואר 2023
10. ↑  שחר נרדע, סטטיק ממתג את עצמו מחדש: "התבגרתי, אני מרשה לעצמי לדבר אחרת", באתר חדשות 13, 22 בפברואר 2023
11. ↑  גיל משעלי, ‏"נולדתי מחדש, כאדם וכאומן, כלירז וכסטטיק", באתר ‏מאקו‏, 15 בדצמבר 2022
12. ↑  סטטיק, הרבה זמן לא דיברנו רק אני ואתה.. 22/2, באתר אינסטגרם
13. ↑  סטטיק חושף הכל על הגירושים והפרידה מבן-אל: "איך הגעתי לזה?", באתר אייס, 18 בפברואר 2023
14. ↑  גלגלצ, השמעת בכורה לאלבום החדש של סטטיק!, באתר אינסטגרם, 21 בפברואר 2023
15. ↑  קיץ ברבנר, ‏"סטטיק ובן אל" - בלי בן אל: לירז בקליפ בכורה ששומר על הסטייל, באתר מעריב אונליין, 1 במרץ 2023
16. ↑  קיץ ברבנר, ‏מכה בברזל: סטטיק משיק שיר שני בלי בן אל, והפעם עם אגם בוחבוט, באתר מעריב אונליין, 13 במרץ 2023
17. ↑  סטטיק ללא בן אל: זה מה שיעשה הזמר בפעם הראשונה, באתר אייס, 26 בינואר 2023
18. ↑  קיץ ברבנר, ‏"השואו של חיי": סטטיק מכריז על מופע סולו ראשון, וישיר לבד את שירי "סטטיק ובן אל", באתר מעריב אונליין, 9 במרץ 2023
19. 1 2  אתר למנויים בלבד בן שלו, האלבום "לירז" של סטטיק — סטטי מדי, טכני מדי, באתר הארץ, 28 בפברואר 2023
20. ↑  עינב שיף, "לירז" הוא רק טעימה מהפוטנציאל המוזיקלי שטמון בסטטיק, באתר ynet, 22 בפברואר 2023
21. ↑  דור מאיר מועלם, ‏השיר הכי טוב באלבום של סטטיק הוקלט דווקא מחוץ לווילה, באתר ‏מאקו‏, 23 בפברואר 2023
22. ↑  נדב מנוחין‏, האלבום הזה אמור היה לקחת את סטטיק לפסגה הבאה. אבל הוא נשאר במקום, באתר וואלה!‏, 24 בפברואר 2023
23. ↑  עמי פרידמן, האזנו ולא הבנו: סטטיק, מה קרה לך?, באתר ישראל היום, 27 בפברואר 2023
24. ↑  עומרי פיינשטיין, ‏סטטיק ראוי לתחזק קריירת סולו מצליחה. האלבום הזה הוא התחלה טובה, באתר "Time Out ישראל", 23 בפברואר 2023
25. ↑  דודי פטימר, ‏היה שווה לחכות? זה מה שחשבנו על האלבום החדש של סטטיק | ביקורת, באתר מעריב אונליין, 25 בפברואר 2023
26. 1 2  Spotify Charts, charts.spotify.com (באנגלית)
27. ↑  Top Albums (Apple Music), music.apple.com
28. ↑  Top Songs (Apple Music), music.apple.com
29. ↑  הסרטונים החמים - YouTube, באתר www.youtube.com
30. ↑  סטטיק - לירז - האלבום המלא - YouTube, באתר www.youtube.com
31. ↑  Spotify Charts - Spotify Charts are made by fans, charts.spotify.com (באנגלית)
32. ↑  יאיר מור, מי צריך את בן-אל? סטטיק שולט | דירוג ספוטיפיי, באתר אייס, 6 במרץ 2023
33. 1 2  "סטטיק by לירז". *Apple Music*. נבדק ב-22 בפברואר 2023. `{{cite web}}`:  (עזרה)

| סטטיק |
| --- |
| דיסקוגרפיה |
| אלבומי אולפן | לירז ‏•‏‏ להרים |
| שירים | "לירז" ‏•‏‏ "רונדלים" ‏•‏‏ "הפשע המושלם" ‏•‏‏ "להיט של שיר אחד" ‏•‏‏ "טרנטולה" ‏•‏‏ "יחד תמיד" |
| השתתפות בשירים | "בא לה לרקוד" ‏•‏‏ "דוביגל" |
| ערכים קשורים | סטטיק ובן-אל תבורי ‏•‏‏ "קטן עלינו" ‏•‏‏ לירז – הגירושים הכפולים של סטטיק |